text: Detinguda per furtar béns i diners als pacients de l'Hospital Sant Joan de Reus
  Els serveis de seguretat del centre estaven investigant el cas des de fa uns mesos i ahir divendres, 12 d'octubre, van poder enxampar-ne la presumpta autora
  13/10/2018 13:51 | Actualitzat a 14/10/2018 13:15
  Cap a les onze del matí d'ahir divendres, 12 d'octubre, els Mossos d'Esquadra van detenir una dona d'uns trenta anys com a presumpta autora de diversos delictes de furt, de forma reincident, a les instal·lacions de l'Hospital Sant Joan de Reus.
  Roba diners i objectes als malalts, sols i sense possibilitat de moure's
  Segons un treballador del centre, que ha parlat amb TarragonaDigital de manera anònima, la persona detinguda ja feia mesos que entrava a les habitacions i sostreia diners i diversos béns materials dels malalts que, en general, es trobaven sols i en estat d'immobilitat. En tres ocasions, assegura aquest testimoni, la dona havia aparegut de nit i havia robat als acompanyants de diversos pacients.
  Els serveis de seguretat i els vigilants del centre hospitalari, que estaven investigant el cas des de fa temps, van poder enxampar la presumpta lladre ahir divendres, 12 d'octubre, a mig matí. Els Mossos d'Esquadra, que han corroborat els fets, van acudir a l'Hospital Sant Joan de Reus amb tres patrulles i sis agents, van detenir la dona i van endur-se-la cap a les dependències policials.
  Assassinat a trets en una urbanització del Vendrell
  Al vespre d'ahir divendres, 12 d'octubre, els serveis d'emergència van rebre un avís per un home malferit en un habitatge de la urbanització la Franquesa, al Vendrell. De seguida, els Mossos d'Esquadra i els serveis mèdics van acudir al lloc dels fets, on van trobar la víctima en estat crític i amb símbols inequívocs d'una mort criminal. Els metges, tot i els esforços, no van poder res per salvar-lo.
  Hores més tard, durant la matinada de dissabte, la policia catalana va poder detenir una dona com a presumpta autora del crim. L'arrestada, d'altra banda, era la parella de l'home mort i, segons les primeres informacions, el va assassinar disparant-li diversos trets amb una escopeta.
  Tal com han informat els Mossos d'Esquadra, la investigació continua oberta per tal d'aclarir els fets.